Edasi leppisime treeneriga kokku, et seisan avause ette ja niipea, kui trikki korratakse, peatan ta seal ning viime ta tagasi  treeningplatsile. Nii juhtuski, ootamatult tõusti taas tagajalgadele, siis pööre ja galopis minu suunas. Noh, vehkisin siis kätega ja tegin koledat häält. Poiss jäigi üllatulnult seisma, andis end kenasti korderihmast kätte ning lõpuks otsustati väike järelandmine teha: pea lõdvestati kenasti alla, kordel mindi kenasti sammust traavi, siis taas seisma, taandati. Treener sai ometi võimaluse teda kiita ja premeerida. Lõpetasimegi seks korraks positiivse emotsiooniga.